Moporofeti Samuele o ne a bolelela Saulo gore a kopane le ene kwa Gilegala, kwa moporofeti yono a neng a tla ntsha ditlhabelo gone. Saulo o ne a leta mme Samuele o ne a le thari e bile masole a ga Saulo a ne a simolotse go gasama. Ka jalo, Saulo o ne a ipagololela mogodu mme a ntsha ditlhabelo. Morago fela ga gore a dire jalo, Samuele o ne a goroga. Fa Samuele a sena go utlwa se Saulo a se dirileng o ne a mmolelela jaana: “O dirile ka boeleele. Ga o a boloka taelo ya ga Jehofa Modimo wa gago e a e go laetseng, ka gonne, fa o ka bo o e bolokile, Jehofa o ka bo a nitamisitse bogosi jwa gago mo Iseraele ka bosakhutleng. Mme jaanong bogosi jwa gago ga bo kitla bo nnela ruri. Ruri Jehofa o tla iponela monna yo o amogelwang ke pelo ya gagwe; mme Jehofa o tla mo tlhoma go nna moeteledipele wa batho ba gagwe, ka gonne ga o a ka wa boloka se Jehofa a se go laetseng.”—1 Sam. 10:8; 13:8, 13, 14.